Àgata Solernou Viñolas, secretària tècnica
Lectura i aprovació de l'acta de la sessió anterior (annexa).
Constitució de la Mesa de coordinació amb l'APDCAT i la CNAATD i primera reunió.
Col·laboració en l'àmbit de les universitats i col·legis professionals i relació amb el Síndic de Greuges.
Manual d'estil de la GAIP (annex).
Lectura i aprovació de l'acta de la sessió anterior (annexa)
La presidenta obre la sessió i dóna per llegida l'acta de la sessió anterior, corresponent a la reunió ordinària del dia 1 d'octubre, distribuïda prèviament als membres.
Es formulen esmenes de caràcter tècnic que seran introduïdes al text.
S'exposa l'estat de les reclamacions i s'analitzen els tràmits realitzats des del darrer Ple.
En relació amb l'expedient 1/2015 relatiu a la petició d'informació a l'Institut Cartogràfic i Geològic de Catalunya, l'administració reclamada ha fet arribar per suport electrònic la informació que de conformitat amb l'acord de mediació s'havia compromès a lliurar a la persona reclamant.
En relació amb la reclamació interposada contra el Consorci Inspecció de Treball i Seguretat Social de Catalunya, expedient 12/2015, que es va admetre a tràmit de forma condicionada a verificar que el Consorci Inspecció de Treball i Seguretat de Catalunya estigui inclòs a l'àmbit d'actuació de la GAIP, s'han realitzat les actuacions tècniques necessàries per determinar la competència de la GAIP i s'ha sol·licitat el corresponent expedient i informe a l'administració reclamada i es comunicarà l'admissió a tràmit a la persona reclamant.
Respecte la reclamació interposada contra la Secretaria d'Inclusió Social i Promoció de l'Autonomia Personal del Departament de Benestar Social i Família de la Generalitat, expedient 4/2015, la GAIP resta a l'espera de rebre l'informe i l'expedient requerit a l'administració i el justificant de la derivació de la sol·licitud d'informació a una altra administració, en el supòsit que la informació estigués a disposició d'aquesta altra administració.
S'informa d'una nova reclamació que ha tingut entrada des del darrer Ple, que també fa referència a una sol·licitud d'informació adreçada a la Secretària d'Inclusió Social i Promoció de l'Autonomia Personal, expedient 13/2015 i que fou resolta per resolució estimatòria, contra la qual el reclamant al·lega principalment insuficiència d'informació.
En relació amb les reclamacions interposades contra l'Ajuntament de l'Hospitalet de Llobregat, expedients números 5/2015 a 11/2015, l'admissió a tràmit de les quals es va condicionar a la comprovació que, un cop resoltes per silenci les sol·licituds d'accés, la persona sol·licitant de la informació pública havia demanat que se li fes lliurament efectiu de la informació de conformitat amb l'article 35.3 de la Llei 19/2014, del 29 de desembre, de transparència, accés a la informació pública i bon govern, s'ha verificat que resta pendent aquest tràmit i que per tant, manca un requisit per a l'admissió.
Constitució de la Mesa de coordinació amb l'APDCAT i la CNAATD i primera sessió
La presidenta informa que la constitució de la Mesa de Coordinació amb l'Autoritat Catalana de Protecció de Dades i la Comissió Nacional d'Accés, Avaluació i Tria Documental tindrà lloc el dia 15 d'octubre de 2015 i es debat sobre la possible convocatòria d'una primera sessió de treball de la Mesa i sobre els membres de la GAIP que assistiran en representació de la Comissió a la Mesa de coordinació.
Col·laboració en l'àmbit de les universitats i col·legis professionals i relació amb el Síndic de Greuges
La presidenta de la Comissió informa sobre la tramesa d'una carta de presentació al Síndic de Greuges, de caràcter institucional, per iniciar relacions de col·laboració entre la GAIP i la institució del Síndic i que s'està preparant una carta de presentació adreçada als ens locals de Catalunya a fi que coneguin la disponibilitat de la GAIP com a mecanisme de garantia i que així ho incorporin als peus de recurs de les seves resolucions.
Es debat sobre les relacions de col·laboració que s'establiran amb les altres entitats que estan en l'àmbit d'actuació de la GAIP per tal que informin i facin difusió, també, de les funcions de la Comissió i de la possibilitat de poder adreçar-li consultes sobre l'aplicació de la Llei.
Manual d'estil de la GAIP (annex)
El senyor Josep Mir exposa que ha estat elaborant propostes d'escrits i comunicacions relatives al procediment de mediació i s'està treballant per elaborar un índex dels documents relacionant els documents per a la tramitació de les reclamacions per resolució, amb aquells necessaris per al procediment de mediació.
Es continuarà treballant amb els diferents documents i amb la seva anàlisi per part dels membres de la GAIP.
La presidenta informa sobre el desenvolupament del web de la GAIP, que s'ha avançat en la definició de l'arbre de navegació i la conceptualització de la home i que resta pendent buscar possibles solucions tecnològiques a fi que es pugui gestionar la informació a nivell intern i traspassar-la al web sense haver de duplicar-la.
En relació amb els continguts que s'han de començar a desenvolupar del web, el senyor Oriol Mir i el senyor Josep Mir començaran a treballar els continguts dels apartats Resolucions i Informes i sobre l' Accés a la Informació.
Es debat també la necessitat d'establir una base de dades o un sistema de seguiment d'expedients a fi de tenir control de tots els terminis interns i externs de cada reclamació, així com conèixer per part de tots els membres i personal de la GAIP la situació en què es troba cada expedient.
S'assenyala la necessitat de disposar d'aquestes eines el més aviat possible, així com d'un mecanisme que permeti tenir alarmes de les dates de compliment dels terminis.
El senyor Oriol Mir informa que s'estan realitzant per part de l'equip administratiu les traduccions al castellà de les Normes internes d'organització i funcionament i dels dos Manuals, amb la seva supervisió, i que resten pendents les correccions dels textos dels documents en català a càrrec del Departament de Governació i Relacions Institucionals.
La presidenta informa que està prevista per a d'aquí dues setmanes una reunió amb la senyora Esther Mitjans i Perelló, professora emèrita de la Facultat de Dret de la Universitat de Barcelona i directora del Centre d'Estudis Canadencs en motiu d'establir una col·laboració per organitzar una jornada o seminari a començaments de l'any 2016.
El senyor Oriol Mir informa sobre diferents jornades i trobades en matèria de transparència, sobre regeneració democràtica a la UOC i sobre dades obertes a la Universitat de Múrcia, pel coneixement de la resta de membres de la GAIP.
La presidenta de la Comissió aixeca la sessió, de la qual, com a secretària, estenc aquesta acta.